It-Tnejn, 7 ta' Ġunju jimmarka l-iskadenza għall-Istati Membri biex jittrasponu r-regoli l-ġodda tal-UE dwar id-drittijiet tal-awtur fil-liġi nazzjonali. Id-Direttiva l-Ġdida dwar id-Drittijiet tal-Awtur tipproteġi l-kreattività fl-era diġitali, tagħti benefiċċji konkreti liċ-ċittadini, lis-setturi kreattivi, lill-istampa, lir-riċerkaturi, lill-edukaturi u lill-istituzzjonijiet tal-wirt kulturali madwar l-UE. Fl-istess ħin, id-Direttiva dwar il-programmi tat-televiżjoni u tar-radju l-ġdida se tagħmilha aktar faċli għax-xandara Ewropej biex jagħmlu disponibbli ċerti programmi fuq is-servizzi online tagħhom b'mod transfruntier. Barra minn hekk, illum il-Kummissjoni ppubblikat il-gwida tagħha dwar l-Artikolu 17 tad-Direttiva l-ġdida dwar id-Drittijiet tal-Awtur, li tipprevedi regoli ġodda dwar pjattaformi għall-kondiviżjoni tal-kontenut. Iż-żewġ Direttivi, li daħlu fis-seħħ f'Ġunju 2019, għandhom l-għan li jimmodernizzaw ir-regoli tal-UE dwar id-drittijiet tal-awtur u li jippermettu lill-konsumaturi u lill-kreaturi jagħmlu l-aħjar użu mid-dinja diġitali, fejn is-servizzi tal-istreaming tal-mużika, il-pjattaformi tal-video-on-demand, it-televiżjoni satellitari u l-IPTV, l-aggregaturi tal-aħbarijiet u l-pjattaformi tal-kontenut imtella' mill-utenti saru l-gateways ewlenin biex jiġu aċċessati x-xogħlijiet kreattivi u l-artikli tal-istampa. Ir-regoli l-ġodda se jistimulaw il-ħolqien u t-tixrid ta' aktar kontenut ta' valur għoli u se jippermettu aktar użi diġitali f'oqsma ewlenin tas-soċjetà, filwaqt li jissalvagwardjaw il-libertà tal-espressjoni u drittijiet fundamentali oħra. Bit-traspożizzjoni tagħhom fil-livell nazzjonali, iċ-ċittadini u n-negozji tal-UE jistgħu jibdew jibbenefikaw minnhom. Il-Viċi President Eżekuttiv għal Ewropa Lesta għall-Era Diġitali, Margrethe Vestager, stqarret: “Id-Direttiva dwar id-Drittijiet tal-Awtur u d-Direttiva dwar il-programmi tat-televiżjoni u tar-radju se jippermettu li jkun hemm aktar kontenut disponibbli madwar l-UE. Il-kreaturi se jirċievu remunerazzjoni ġusta għal xogħolhom u l-utenti jistgħu jiddependu fuq regoli ċari li jipproteġu l-libertà tal-espressjoni. Bit-traspożizzjoni nazzjonali taż-żewġ Direttivi, kulħadd se jibbenefika minn opportunitajiet ġodda, biex inkunu nistgħu ngawdu bis-sħiħ l-aħjar tal-internet u l-programmi tat-televiżjoni u tar-radju. Anke b'mod transfruntier.” Il-Kummissarju għas-Suq Intern, Thierry Breton, żied jgħid: “Bir-regoli l-ġodda dwar id-drittijiet tal-awtur, l-Ewropa stabbiliet standard għall-użu tal-kontenut kreattiv online. Ir-regoli l-ġodda jiżguraw li l-ħallieqa jiġu remunerati b'mod ġust fl-ispazju diġitali, filwaqt li tiġi mħarsa l-libertà ta' espressjoni, valur fundamentali fid-demokraziji tagħna. Dan juri d-determinazzjoni tagħna li niżguraw li dak li huwa illegali offline, ikun illegali wkoll online. B'mod partikolari, il-gwida dwar l-Artikolu 17 se tgħin biex jitrawwem is-suq tal-liċenzjar għall-benefiċċju tal-kreaturi kif ukoll tal-utenti, li se jibbenefikaw minn aktar ċertezza legali meta jtellgħu l-kontenut tagħhom online.” Id-Direttiva dwar id-Drittijiet tal-Awtur fis-Suq Uniku Diġitali tipprevedi regoli ġodda biex tiġi żgurata remunerazzjoni aktar ġusta għall-kreaturi u d-detenturi tad-drittijiet, il-pubblikaturi tal-istampa u l-ġurnalisti, b'mod partikolari meta x-xogħlijiet tagħhom jintużaw online, u żżid it-trasparenza fir-relazzjonijiet tagħhom mal-pjattaformi online. Din tinkludi wkoll garanziji ġodda biex tiġi protetta bis-sħiħ il-libertà tal-espressjoni online taċ-ċittadini tal-UE, li se jkunu jistgħu jikkondividu l-kontenut tagħhom b'mod leġittimu. Barra minn hekk, ir-regoli l-ġodda ħalqu aktar opportunitajiet għall-użu ta' materjal protett bid-drittijiet tal-awtur online u bejn il-fruntieri għall-edukazzjoni, ir-riċerka u l-preservazzjoni ta' skopijiet ta' wirt kulturali. Il-gwida dwar l-Artikolu 17 tad-Direttiva l-ġdida dwar id-Drittijiet tal-awtur għandha l-għan li tappoġġa applikazzjoni koerenti fl-Istati Membri kollha ta' din id-dispożizzjoni importanti tar-Regoli ġodda tal-UE dwar id-drittijiet tal-awtur. L-Artikolu 17 jipprevedi li l-fornituri tas-servizz tal-kondiviżjoni tal-kontenut online jeħtieġ li jiksbu awtorizzazzjoni mid-detenturi tad-drittijiet għall-kontenut imtella' fuq is-sit web tagħhom. Jekk ma tingħata l-ebda awtorizzazzjoni, jeħtieġ li jittieħdu passi biex jiġu evitati l-uploads bla awtorizzazzjoni. Il-gwida tipprovdi indikazzjonijiet prattiċi dwar id-dispożizzjonijiet ewlenin tal-Artikolu 17, li tgħin lill-atturi tas-suq jikkonformaw aħjar mal-leġiżlazzjonijiet nazzjonali fl-implimentazzjoni tagħhom. Il-gwida tqis l-opinjonijiet miġburin mill-partijiet ikkonċernati u mill-Istati Membri li pparteċipaw fil-laqgħat organizzati mill-Kummissjoni biex jiġu diskussi l-aħjar prattiki għall-kooperazzjoni bejn il-pjattaformi tal-kondiviżjoni tal-kontenut online u d-detenturi tad-drittijiet. Ir-regoli l-ġodda stabbiliti mid-Direttiva dwar il-programmi tat-televiżjoni u tar-radju jiżguraw li ċ-ċittadini tal-UE jistgħu jiksbu aċċess għal għażla usa' ta' programmi online u transkonfinali. Id-Direttiva tagħmilha aktar faċli għax-xandara li ċerti programmi jagħmluhom disponibbli bi trażmissjoni diretta fuq l-istazzjonijiet tat-televiżjoni tagħhom jew permezz ta' servizzi ta' ripetizzjoni fl-Istati Membri kollha, filwaqt li tiżgura li l-kreaturi jitħallsu b'mod adegwat għall-użu tal-kontenut tagħhom. Din tissimplifika wkoll id-distribuzzjoni ta' aktar stazzjonijiet tar-radju u tat-televiżjoni mill-operaturi tat-trażmissjoni mill-ġdid. F'Settembru 2016, il-Kummissjoni Ewropea pproponiet li timmodernizza r-regoli tal-UE dwar id-Drittijiet tal-Awtur bħala parti mis-Suq Uniku Diġitali, filwaqt li tiżgura li jkunu adattati għall-era diġitali. Id-Direttivi ġew adottati f'April 2019. L-Istati Membri issa jridu jinnotifikaw lill-Kummissjoni dwar il-liġijiet tagħhom li jittrasponu ż-żewġ Direttivi. Il-Kummissjoni se tanalizza t-testi wara n-notifika tagħhom. Il-gwida dwar l-Artikolu 17 tad-Direttiva dwar id-Drittijiet tal-Awtur għandha l-għan li tappoġġa lill-Istati Membri fl-implimentazzjoni tar-regoli l-ġodda dwar l-użu tal-kontenut protett mill-fornituri tas-servizz tal-kondiviżjoni tal-kontenut online u trawwem l-iżvilupp tas-suq tal-liċenzjar bejn id-detenturi tad-drittijiet u l-fornituri tas-servizz tal-kondiviżjoni tal-kontenut online, filwaqt li tiżgura bilanċ xieraq bejn id-drittijiet fundamentali differenti tal-utenti u tad-detenturi tad-drittijiet. Sabiex tipprovdi lill-Istati Membri bl-aħjar gwida, il-Kummissjoni organizzat djalogu mal-partijiet ikkonċernati biex jiġu diskussi l-aħjar prattiki għall-kooperazzjoni bejn il-pjattaformi tal-kondiviżjoni tal-kontenut online u d-detenturi tad-drittijiet tal-awtur. Dan id-djalogu mal-partijiet ikkonċernati, imwettaq bejn Ottubru 2019 u Frar 2020, laqqa' flimkien rappreżentanti tad-detenturi tad-drittijiet, fornituri tas-servizzi tal-kondiviżjoni tal-kontenut online, konsumaturi, utenti u organizzazzjonijiet tad-drittijiet fundamentali biex jaqsmu l-fehmiet tagħhom u jiddiskutu soluzzjonijiet prattiċi possibbli għall-applikazzjoni tal-Artikolu 17. Biex tiffinalizza d-djalogu mal-partijiet ikkonċernati, il-Kummissjoni wettqet konsultazzjoni mmirata bil-miktub bejn Lulju u Settembru 2020. L-elementi differenti tal-gwida ġew diskussi wkoll mal-Istati Membri fil-kuntest tal-Kumitat ta' Kuntatt dwar id-Drittijiet tal-Awtur, wara l-konsultazzjoni tas-sajf li għadda. Mistoqsijiet u Tweġibiet — Regoli ġodda tal-UE dwar id-drittijiet tal-awtur Mistoqsijiet u Tweġibiet — Id-Direttiva l-ġdida dwar il-programmi tat-televiżjoni u tar-radju Gwida dwar l-Artikolu 17 Id-Direttiva l-Ġdida dwar id-Drittijiet tal-Awtur Id-Direttiva l-ġdida dwar il-programmi tat-televiżjoni u tar-radju Il-modernizzazzjoni tar-regoli tal-UE dwar id-drittijiet tal-awtur Fuljett: Id-drittijiet tal-awtur fis-Suq Uniku Diġitali Skeda informattiva: It-titjib tal-aċċess għall-programmi awdjoviżivi madwar l-Unjoni Ewropea